### Beslutning

Godkendt.

### Sagsfremstilling

## Resume og sagens baggrund

REMA Etablering A/S anmoder Kalundborg Kommune om at igangsætte en planlægning, der skaber grundlag for at udvide den eksisterende dagligvarebutik, REMA 1000 på [adresse] 47, med en tilbygning mod vest. Udvidelsen vil forudsætte, at der gennemføres et tillæg til kommuneplanen med forudgående indkaldelse af ideer og forslag til planlægningen samt en ny lokalplan. Sagen lægger op til, at udvalget beslutter, hvorvidt planlægningen skal igangsættes.

## Indstillinger

Chefen for Plan, Byg og Miljø indstiller, at planprocessen igangsættes ved at indkalde ideer og forslag til planlægningen for udvidelse af dagligvarebutik, [adresse] 47, Kalundborg.

## Behandling

Teknik- og Miljøudvalget.

## Sagsfremstilling

Ansøgers præsentation af projektet for udvidelse af den eksisterende dagligvarebutik, REMA 1000, er vedlagt som bilag 1. Butikken ligger på hjørnet af [adresse] og [adresse], hvor terrænet stiger markant mod nord, hvilket har væsentlig betydning for den præsenterede løsning for udvidelsen. Projektet omfatter, at Rema erhverver naboejendommen, hvor eksisterende bolig nedlægges og nedrives.

Baggrunden for ansøgningen er, at den nuværende butik er for lille og utidssvarende. Butikken har et areal på 973 m2. Med udvidelsen vil butikken blive ca. 1200 m2, og der opføres en tilbygning med lager og personalefaciliteter. Der etableres ny overdækket varegård og containergård, samt anlægges 63 kundeparkeringspladser.

Projektet omfatter, at den nye tilbygning graves ind i og tilpasses terrænet, og det arkitektoniske greb tager afsæt i den eksisterende ejendoms arkitektur, med en højde og tagudformning, der tager hensyn til nærmeste nabo. Bygningen ønskes udført med fladt sedum-tag. Der etableres støjafskærmning, og eksisterende thuja-beplantning bibeholdes.

På bilag 1, s. 10+11, er illustreret, hvordan bygningen vil fremstå mod Bredekildevej. Til sammenligning er også vist, hvordan bygningen vil fremstå, hvis den udføres med høj tagrejsning.

*Planforhold*Området med den den eksisterende butik ligger inden for kommuneplanens rammeområde [adresse], som er udlagt til blandet bolig og erhverv. Området er tillige omfattet af gældende lokalplan nr. 1.4-4 for et butiksområde vest for [adresse], der ikke kan rumme den ønskede udvidelse.

Med udvidelsen inddrages mindre areal mod vest, der er omfattet af det tilstødende rammeområde K03.B17, der er udlagt til boligformål. Projektet forudsætter derfor, at der gennemføres et tillæg til kommuneplanen, der udvider afgræsningen af rammeområdet for blandet bolig og erhverv, og suppleres med bestemmelser, der giver grundlag for at opføre en større dagligvarebutik på arealet. Parallelt skal udarbejdes en ny lokalplan for området, som erstatter den gældende.

*Administrationens anbefaling*I den kommende planlægning vil administrationen være optaget af, hvordan bebyggelsen afsluttes mod Bredekildevej bedst muligt, indretningen af parkeringsarealet samt beplantningen og den grønne karakter.

Såfremt der ikke kommer væsentlige bemærkninger til ideer og forslag, anbefales det, at planarbejdet fortsættes, uden at sagen fremlægges påny.

## Økonomiske konsekvenser

Ingen.